## คณะสัตวแพทยศาสตร์ มข. จัดโครงการ เดิน-วิ่งเพื่อสุขภาพ (มะหมามาราธอน) ครั้งที่ 2 เนื่องในวาระครบรอบ 33 ปี ของการสถาปนาคณะ

เมื่อวันอาทิตย์ที่ 28 เมษายน 2562 ที่ผ่านมา คณะสัตวแพทยศาสตร์ มหาวิทยาลัยขอนแก่น นำโดย **ผศ.น.สพ.พงษ์ธร สุวรรณธาดา** รองคณบดีฝ่ายโรงพยาบาลสัตว์ ได้จัดโครงการ เดิน-วิ่งเพื่อสุขภาพ (มะหมามินิมาราธอน) ครั้งที่ 2 ขึ้น เพื่อเป็นการเฉลิมฉลองเนื่องในโอกาสครบรอบ 33 ปี ของการสถาปนาคณะสัตวแพทยศาสตร์ มหาวิทยาลัยขอนแก่น และเพื่อเป็นการรณรงค์ให้นักศึกษา บุคลากร ศิษย์เก่า และประชาชนทั่วไปได้เห็นประโยชน์ของการดูแลสุขภาพและการออกกำลังกายโดยการเดิน-วิ่ง ออกกำลังกายเพื่อสุขภาพ รวมถึงการสร้างความสัมพันธ์ที่ดีระหว่างเจ้าของกับสุนัขซึ่งเป็นสัตว์เลี้ยงที่มีความใกล้ชิดกับคนมากที่สุด นอกจากนั้นโครงการนี้ยังเป็นอีกโครงการหนึ่งที่จัดขึ้นเพื่อหารายได้สมทบทุน **“กองทุนโรงพยาบาลสัตว์ ศูนย์สุขภาพวิจัยและชันสูตรโรคสัตว์”**หรือ **“กองทุนสัตววิทยรักษ์”**ซึ่งมีวัตถุประสงค์ในการจัดหางบประมาณเพื่อจัดซื้อวัสดุรวมถึงการซ่อมแซมครุภัณฑ์ทางการแพทย์ที่ใช้ในการรักษาสัตว์ป่วยในโรงพยาบาลสัตว์ โดยในพิธีเปิดการแข่งขันได้รับเกียรติจาก **รศ.น.สพ.ดร.ชูชาติ กมลเลิศ** คณบดีคณะสัตวแพทยศาสตร์ซึ่งปฏิบัติหน้าที่แทนอธิการบดีมหาวิทยาลัยขอนแก่นทำหน้าที่เป็นประธานในพิธีเปิด การแข่งขันแบ่งออกเป็น 3 ประเภท ได้แก่ **การเดิน-วิ่งเพื่อสุขภาพกับน้องหมา**ระยะทาง 2.5 กิโลเมตร **การเดิน-วิ่งเพื่อสุขภาพ** ระยะทาง 5.7 กิโลเมตร และ**การวิ่งมินิมาราธอน** ระยะทาง 12 กิโลเมตร ซึ่งการจัดโครงการในครั้งนี้มีจำนวนนักวิ่งเพื่อสุขภาพเข้าร่วม จำนวน 1,104 คน มีเจ้าของสุนัขนำสุนัขสายพันธุ์ต่างๆ เข้าร่วมกิจกรรมกว่า 200 ตัว บรรยากาศของการจัดการแข่งขันเป็นไปด้วยคึกคัก สนุกสนาน และมีภาพของความน่ารักระหว่างสัตว์เลี้ยงกับเจ้าของ โดยสามารถชมภาพเพิ่มเติมได้ที่<https://drive.google.com/drive/folders/1lL5iQxYTVCdjqQdUmcKYULcxmfpHUGgf>